Diari Oficial de la Generalitat Valenciana


Sumari del DOGV 9445, del 10-10-2022 (2022/8613)

RESOLUCIÓ de 21 de juny de 2022, del director general de Qualitat i Educació Ambiental, per la qual es formula declaració d'impacte ambiental del projecte explotació avícola de recria de polletes, del terme municipal de Picassent (València). Expedient: (1362186) 06/9547-YQV.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9445

Data del DOGV
:   10-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8613


Data del document
:   21-06-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Picassent
    * impacte ambiental

RESOLUCIÓ de 21 de juny de 2022, del director general de Qualitat i Educació Ambiental, per la qual es formula declaració d'impacte ambiental del projecte explotació avícola de recria de polletes, del terme municipal de Picassent (València). Expedient: (1362186) 06/8770-LLK. [2022/8613]  
«Declaració di impacte ambiental  
Expedient: (1362186) 06/6752-IKK  
Títol: Explotació avícola de recria de polletes.  
Promotor: Explotaciones Avícolas La Granja, SL.  
Òrgan substantiu: Ajuntament de Picassent.  
Referència òrgan substantiu: 34/2018.  
Localització: Picassent (València).  
  
Descripció del projecte  
L'empresa Explotaciones Avícolas La Granja, SL, promou un projecte d'explotació avícola de recria de polletes a les parcel·les 274 i 513, del polígon 41, del terme municipal de Picassent (València).  
L'explotació està formada per tres naus d'iguals dimensions que disposen, al seu torn, d'una sèrie de magatzems adossats. La superfície total construïda és de 3.605,12 m². La primera de les naus està destinada actualment a la recria de gallines ponedores en sistema tradicional i té una capacitat de 69.600 polletes. Es pretén condicionar les altres dues naus, actualment buides, per a destinar-les a la recria de gallines a l'aire lliure, amb una capacitat de 40.019 polletes per nau. D'aquesta manera, l'explotació tindrà una capacitat total de 149.638 polletes de recria.  
  
No es preveu la realització de noves construccions.  
Les polletes arribaran a la granja amb un dia de vida, i romandran en aquesta fins a les 18 setmanes de vida, moment en el qual seran traslladades a altres explotacions. A continuació, es realitzarà la retirada del fem, la neteja i desinfecció de les instal·lacions i un buit sanitari.  
  
Es preveu la realització de 2,7 cicles anuals.  
Segons el projecte, per a aconseguir la producció prevista es consumiran 10.474,66 m³/any d'aigua, procedent del Canal Xúquer-Túria, i 5.615,91 t/any de pinso. A més, l'explotació disposa de subministrament elèctric procedent de la xarxa pública, i d'un grup electrogen de 300 kVA, i d'un sistema de calefacció compost per 4 calefactors de gas propà de 70 kW en cada nau. Per a l'emmagatzematge del gas propà es disposarà de dos tancs de 4.000 litres.  
  
Tramitació administrativa  
Amb data 5 de novembre de 2018, Explotaciones Avícolas La Granja, SL, va sol·licitar a l'Ajuntament de Picassent llicència ambiental per a l'activitat d'explotació avícola de recria de polletes.  
Amb data 7 d'octubre de 2019, l'Ajuntament de Picassent va traslladar a aquest òrgan ambiental la documentació per a l'avaluació d'impacte ambiental ordinària del projecte com a part de la tramitació de la llicència ambiental de l'activitat. Aquesta es compon de:  
- Projecte.  
- Estudi d'impacte ambiental.  
- Informe favorable de compatibilitat urbanística, de l'Ajuntament de Picassent.  
Amb data 16 de juliol de 2021, l'òrgan substantiu va remetre un edicte d'exposició pública de l'estudi d'impacte ambiental en el BOP de la província de València, número 103, d'1 de juny de 2021, i certificat en el qual es fa constar que no es van formular al·legacions.  
Així mateix, es va adjuntar diligència amb les notificacions als veïns confrontants a l'explotació, certificant que no es van formular al·legacions.  
Amb data 28 de desembre de 2020, es va realitzar consulta a la Secció Forestal-Camins Ramaders de la DT de València on es sol·licitava un pronunciament respecte de la viabilitat de la legalització de l'explotació avícola i les actuacions que, si escau, hauria de seguir la propietat respecte de la intrusió de les naus en el camí ramader assagador del Portitxol al Molló de Silla.  
Amb data 18 de juny de 2021, la Secció Forestal-Camins Ramaders de la DT de València remet resposta en la qual s'indica que no troben cap inconvenient en l'exercici de l'activitat, fins que es determinen els límits i la titularitat del camí ramader, per ser les instal·lacions agropecuàries en qüestió anteriors al projecte de classificació del camí.  
  
Amb data 4 de gener de 2022, es requereix al promotor un informe del canal Xúquer-Túria, referent a la disponibilitat del subministrament d'aigua i a la seua concessió per a ús ramader, i justificació de la retirada de fems.  
Amb data 26 de gener de 2022, el promotor remet l'informe de la Comunitat de Regants del Canal Xúquer-Túria, en el qual s'indica que les parcel·les on se situen les naus tenen una disponibilitat de 11.000 m³ d'aigua per a la demanda de l'explotació avícola. Així mateix, s'aporta contracte de retirada de fems per part de gestor autoritzat SANDACH (núm. E28132256).  
  
Consideracions ambientals  
A la granja s'accedeix des de la A-7 a través del camí d'Almussafes i del camí del Portitxol i es troba molt pròxima al polígon industrial Canyada dels Codonyers. No se situa en l'àmbit territorial d'espais naturals protegits ni de la Xarxa Natura 2000.  
L'ampliació de l'activitat es realitzarà en naus ja existents en l'explotació (parcel·les 274 i 513 del polígon 41, del terme municipal de Picassent) que tenen llicència d'obres per a granja, atorgada per l'ajuntament. Aquestes naus disposen d'informe de compatibilitat urbanística favorable.  
El terme municipal de Picassent està inclòs en l'annex I del Decret 86/2018, de 22 de juny, del Consell, en el qual es designen les zones vulnerables associades a les masses d'aigua subterrànies afectades per la contaminació per nitrats d'origen agrari. Així mateix, la vulnerabilitat dels aqüífers en la zona és mitjana.  
Segons la cartografia del PATRICOVA, la zona en la qual es troba l'explotació no presenta risc d'inundacions.  
Les parcel·les on se situa l'explotació confronten amb el camí ramader assagador del Portitxol al Molló de Silla, per tant, l'Ajuntament de Picassent va consultar la Secció Forestal (Unitat de Camins Ramaders) sobre les possibles afeccions. Segons l'informe que consta en l'expedient, es considera que el camí ramader té una amplària excessiva i no es troba cap inconvenient per a l'exercici de l'activitat, fins que es determinen els límits i la titularitat d'aquest camí.  
Com que l'explotació va obtindre la corresponent llicència d'obres l'any 1984, el promotor va sol·licitar l'exempció de l'elaboració de la memòria d'impacte patrimonial a la Unitat d'Inspecció del Patrimoni Historicoartístic, en virtut del Decret 208/2010, del Consell, amb la presentació de la declaració responsable relativa a l'inici temporal de l'activitat.  
En la fase de construcció no es realitzaran moviments de terra rellevants, limitant-se a l'excavació de rases per l'interior de la parcel·la per al subministrament d'aigua i llum a les naus. La resta de l'obra civil prevista es limitarà a la col·locació de la tanca, la instal·lació de noves sitges i la renovació interior de les naus. Els residus generats en aquesta fase seran entregats a un gestor autoritzat per a la seua valorització.  
  
En la fase de funcionament destaquen els possibles impactes causats pel trànsit de vehicles, l'emissió de gasos i olors, i la producció de subproductes SANDACH (cadàvers d'animals i 1.092 tones de fem) i residus.  
El trànsit de vehicles es limita al transport de pinso, animals o fem. Es considera que l'emissió de sorolls, pols i gasos de combustió és puntual i de curta duració.  
La producció d'olors procedents de la gestió del fem es concreta en els períodes de càrrega de la gallinassa produïda, 2 o 3 vegades per setmana, i en el moment de la càrrega dels animals, la qual cosa ocorre unes tres vegades a l'any. La ventilació constant de les naus minimitzarà l'impacte de l'emissió de gasos provinents de les dejeccions (òxid nitrós, metà i amoníac).  
L'activitat està subjecta a la Llei 34/2007, de 15 de novembre, de qualitat de l'aire i protecció de l'atmosfera, i està inclosa en el Catàleg d'Activitats Potencialment Contaminadores de l'Atmosfera del Reial decret 100/2011, de 28 de gener.  
Els fems produïts en l'explotació seran retirats per una empresa, amb autorització mediambiental integrada NIMA número 7473002064 i autorització SANDACH número Q43792094, que s'encarregarà de la seua gestió com a esmena orgànica, i seran carregats directament de les cintes de retirada al camió de transport. Cadascuna de les naus disposa d'una solera de formigó estanca i impermeable que evitarà qualsevol infiltració al sòl.  
Es disposarà d'un femer amb solera de formigó estanca i impermeable, proveït d'un lleuger pendent cap a una arqueta de recollida de lixiviats, per a emmagatzemar el fem en el cas que, per alguna situació accidental, no es poguera realitzar la retirada en els dies previstos.  
  
La resta dels residus provindran dels productes emprats per a la neteja i la desinfecció i dels tractaments veterinaris. Aquests residus es recolliran en contenidors específics fins a ser retirats per l'empresa gestora autoritzada.  
Per a les aigües residuals domèstiques procedents de les instal·lacions sanitàries del lavabo es disposarà d'un depòsit estanc on s'hi recolliran i emmagatzemaran, i des del qual després seran retirades per al seu abocament directe a l'EDAR, per a la qual cosa hauran de disposar de l'oportuna autorització de l'EPSAR.  
L'explotació disposa d'una assegurança per a la recollida i destrucció dels cadàvers. Per a això disposa d'un contenidor per a depositar els animals morts, amb tapa i amb un mecanisme que permet carregar-lo amb grua des d'un camió. El contenidor estarà situat fora del recinte de l'activitat ramadera.  
L'estudi d'impacte ambiental conté un programa de vigilància ambiental l'objectiu del qual és previndre, controlar i reduir al mínim els impactes ambientals negatius que pogueren desenvolupar-se durant el funcionament del projecte. S'elaboraran informes periòdics en els quals es reflectiran les diferents afeccions ambientals observades, a fi d'adoptar les mesures complementàries necessàries per a eliminar, minimitzar o compensar aquestes afeccions.  
En general, es considera un programa de vigilància ambiental adequat per a l'activitat a desenvolupar. No obstant això, el PVA s'haurà de completar amb els punts següents:  
- La granja haurà de tindre un llibre de registre en el qual s'anotaran totes les retirades de fem realitzades per gestor autoritzat, amb indicació del volum de fem retirat i la data en què es realitze la seua retirada. Aquest llibre haurà d'estar actualitzat i a la disposició de l'autoritat substantiva o ambiental sempre que aquestes el requerisquen.  
- S'haurà de dur un registre dels consums d'aigua.  
- S'haurà d'emetre un informe especial quan es presenten situacions o successos excepcionals que impliquen deterioracions ambientals o situacions de risc, tant en la fase de construcció com en la d'explotació.  
  
En la fase de funcionament es proposen una sèrie de mesures correctores dirigides a evitar tant la transmissió de malalties infectocontagioses com la producció de males olors i sorolls.  
Com a conclusió, l'estudi d'impacte ambiental considera que l'explotació produirà impactes ambientals negatius poc significatius sobre l'entorn i tindrà un impacte econòmic positiu.  
  
Consideracions jurídiques  
La instal·lació objecte del projecte, consistent en l'ampliació d'una explotació avícola de recria, està subjecta a avaluació d'impacte ambiental ordinària en estar inclosa en l'epígraf 1.h de l'annex I del Decret 162/1990, en concordança amb l'article 7.1.a de la Llei 21/2013, de 9 de desembre, d'avaluació ambiental.  
L'expedient ha observat els tràmits previstos en la secció 1a, capítol II, del títol 2, de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tant, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte d'explotació avícola de recria de polletes, promogut per Explotacions Avícoles La Granja, SL, a Picassent, sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i l'altra documentació que consta en l'expedient i de conformitat amb les condicions següents:  
  
1. Amb caràcter previ a la concessió de la llicència ambiental, s'haurà d'aportar a l'òrgan substantiu:  
Certificats d'impermeabilitat i estanquitat de les soleres interiors de les naus i del depòsit d'emmagatzematge d'aigües residuals, signats per tècnic competent.  
Justificació de la construcció del femer amb el corresponent certificat d'impermeabilitat i estanquitat signat per tècnic competent.  
  
2. Els residus d'obra generats en la fase de construcció seran entregats a un gestor autoritzat per a la seua valorització.  
3. La resolució referent a la determinació dels límits i titularitat del camí ramader assagador del Portitxol al Molló de Silla podrà establir restriccions a l'exercici de l'activitat ramadera. En cas de partió del camí ramader, el promotor s'atendrà al que resulte d'aquest.  
  
4. En matèria de contaminació atmosfèrica i de conformitat amb la Llei 34/2007, de 15 de novembre, de qualitat de l'aire i protecció de l'atmosfera, l'activitat estarà sotmesa al règim d'intervenció que determine l'òrgan autonòmic competent en la matèria, per la qual cosa el promotor s'haurà d'atendre a aquest.  
5. D'acord amb el que s'estableix en la normativa en matèria d'ordenació del territori, urbanisme i paisatge, la part de les parcel·les que no formen part de l'explotació ramadera hauran de quedar lliures d'edificació o construcció i mantindre's en el seu ús agrari o forestal, o amb les seues característiques naturals pròpies.  
6. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
7. En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Publicar aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 21 de juny de 2022.- El director general de Qualitat i Educació Ambiental: Joan Piquer Huerga.»